Avainsanat

Tiivistelmä



Avainsanat

1 Neuvosto - Pysyvien edustajien komitean oman toimivallan puuttuminen - Täytäntöönpanovallan ulottuvuus

(EY:n perustamissopimuksen 145 artikla ja 151 artiklan 1 kohta)

2 Kumoamiskanne - Kannekelpoisten toimien käsite - Toimet, joilla on oikeudellisesti sitovia vaikutuksia - Neuvoston jäsenvaltioille antama äänivalta kansainvälisen sopimuksen tekemiseksi Yhdistyneiden Kansakuntien elintarvike- ja maatalousjärjestössä

(EY:n perustamissopimuksen 173 artikla)

3 Yhteisön oikeus - Yhteisön oikeuden tulkinta - Toimielinten säädökset, päätökset ja muut toimet - Pöytäkirjaan merkityn neuvoston antaman ilmoituksen huomioon ottaminen - Ilmoitus, jota ei voida hyväksyä, koska siitä ei ole mainintaa päätöksessä

4 Kansainväliset sopimukset - Sopimus, joka kuuluu osittain yhteisön ja osittain jäsenvaltioiden toimivaltaan - Jäsenvaltioiden ja yhteisön toimielinten välisen tiiviin yhteistyön tärkeys - Neuvoston ja komission välillä tehty sopimusjärjestely, joka koskee äänivallan käyttämistä kansainvälisessä järjestössä - Sopimusjärjestely, jonka mukaan komissiolla on äänivalta asioissa, jotka kuuluvat olennaisilta osiltaan yhteisön yksinomaiseen toimivaltaan - Neuvoston päätös, jolla jäsenvaltioille myönnettiin äänivalta sellaisen sopimuksen tekemiseksi, jonka tarkoituksena oli aavan meren kalastusalusten suorittamien kansainvälisesti sovittujen säilyttämis- ja hoitotoimenpiteiden noudattamisen edistäminen - Sopimusjärjestelyn rikkominen - Lainvastaisuus

Tiivistelmä

5 Pysyvien edustajien komitea (Coreper) ei ole sellainen yhteisön toimielin, jolle olisi perustamissopimuksessa annettu omaa toimivaltaa, vaan se on neuvostoa avustava elin, jonka tehtävänä on taata neuvoston työn valmistelu ja toimien täytäntöönpano perustamissopimuksen 145 artiklasta ja 151 artiklan 1 kohdasta ilmenevin tavoin; näissä artikloissa määrätään, että neuvosto käyttää päätösvaltaa ja että Coreper huolehtii neuvoston työn valmistelusta sekä suorittaa neuvoston sille antamat toimeksiannot.

Koska se, että Coreper hoitaa neuvoston sille antamien toimeksiantojen täytäntöönpanon, ei oikeuta sitä käyttämään neuvostolle perustamissopimuksen mukaan kuuluvaa päätösvaltaa, se ei voi tehdä päätöstä, jolla jäsenvaltioille myönnetään oikeus käyttää äänivaltaa kansainvälisessä järjestössä, eikä tällaisella päätöksellä voida katsoa vahvistettavan Coreperin aikaisemmin tekemää päätöstä.

6 Päätöstä, jolla neuvosto on antanut jäsenvaltiolle äänivallan sellaisen sopimuksen tekemiseksi Yhdistyneiden Kansakuntien elintarvike- ja maatalousjärjestössä, jonka tarkoituksena oli aavan meren kalastusalusten suorittamien kansainvälisesti sovittujen säilyttämis- ja hoitotoimenpiteiden noudattamisen edistäminen, on pidettävä sellaisena toimenpiteenä, jolla on oikeusvaikutuksia ja joka tämän vuoksi voi olla perustamissopimuksen 173 artiklassa tarkoitetun kumoamiskanteen kohteena.

Itse asiassa tällä äänivallan antamisella oli sellaisia oikeudellisia seuraamuksia yhteisön ja jäsenvaltioiden välisiin suhteisiin, toimielinten välisiin suhteisiin sekä yhteisön sekä sen jäsenvaltioiden suhteisiin muiden kansainvälisen oikeuden oikeussubjektien, erityisesti edellä mainitun järjestön ja sen jäsenvaltioiden kanssa, joiden perusteella ei voida katsoa, että se olisi luonteeltaan ainoastaan menettelyyn liittyvä tai muodollinen.

7 Siinä neuvoston kokouksessa, jossa päätös tehtiin, pöytäkirjaan kirjattua lausumaa ei voida ottaa huomioon määritettäessä tämän päätöksen ulottuvuutta, koska tämä lausuma ei sisälly kyseiseen päätökseen eikä sillä näin ollen ole oikeudellista merkitystä.

8 Koska neuvosto ja komissio ovat noudattaakseen yhteisön kansainvälisen edustuksen yhtenäisyyden vaatimuksesta johtuvaa jäsenvaltioiden ja yhteisön toimielinten välistä tiivistä yhteistyötä koskevaa velvoitetta tehneet sopimusjärjestelyn tarkoituksenaan sitoutua keskenään, ja tämän sopimusjärjestelyn mukaan komissio, sitten kun yhteinen kanta on saavutettu, käyttää äänivaltaa Yhdistyneiden Kansakuntien elintarvike- ja maatalousjärjestössä äänestettäessä yhteisön yksinomaiseen toimivaltaan olennaisilta osiltaan kuuluvassa kysymyksessä, se neuvoston päätös, jolla jäsenvaltioille annettiin äänivalta tehtäessä aavan meren kalastusalusten suorittamien kansainvälisesti sovittujen säilyttämis- ja hoitotoimenpiteiden noudattamisen edistämistä koskevaa sopimusta, on kumottava sen vuoksi, että sillä rikotaan tätä sopimusjärjestelyä. Tämän sopimuksen kohde kuuluu olennaisilta osiltaan meren luonnonvarojen säilyttämistä koskevaan yhteisön yksinomaiseen toimivaltaan.